હાથપગ તો એવા છુંદાણા હતા કે જ્ઞાનતંતુઓ – બધા જીવંત થઈ ગયા હતા. એવી બળતરા ઊપડતી કે જાણે અંગોમાં આગ લાગી ન હોય ! જાણે ‘ફેન્ટમ પેઇન સિન્ડ્રોમ’ જેવું દર્દ થતું. પણ પેઇન કિલર્સથી દર્દ શમાવવા પ્રયત્નો થતા. હવે સારામાં સારું રિહેબિલિટેશન સેન્ટર શોધવાનું હતું. ને ડેનિયેલાના પિતા ગાર્સિયા ડેનિયેલાને આલ્બર્ટ આઇન્સ્ટાઇન યુનિવર્સિટી, ફિલાડેલ્ફિયા – પેન્સીલવેનિયાના મૉસ રિહેબિલિટેશન ઇન્સ્ટિટ્યૂટમાં લઈ આવ્યા. છ અઠવાડિયાં ત્યાં રહેવાનું હતું. કેમ ચાલવું, કેમ કપડાં પહેરવાં, કેમ જમવું ને બીજી બધી પ્રવૃત્તિઓ બનાવટી અંગો – આર્ટીફિશ્યલ લિબ્ઝથી કામ ચલાવતાં શીખવાનું હતું.